B4-0740, 0743, 0748, 0753, 0759 και 0772/98

Ψήφισμα σχετικά με την κατάσταση στη Γουϊνέα-Μπισσάου

Το Ευρωπαϊκό Κοινοβούλιο,

- έχοντας υπόψη τις δηλώσεις της Προεδρίας της Ένωσης, ιδίως δε αυτή της 8ης Ιουλίου 1998,

- έχοντας υπόψη το προηγούμενο ψήφισμά του της 18ης Ιουνίου 1998 σχετικά με την κατάσταση στη Γουϊνέα-Μπισσάου ((ΣΠ της ημερομηνίας αυτής, Μέρος ΙΙ, σημείο 10 στ))),

A. λαμβάνοντας υπόψη ότι η κατάσταση διαμάχης παρατείνεται από τις 7 Ιουνίου 1998, με την ανεπιθύμητη άμεση ανάμειξη ξένων στρατιωτικών δυνάμεων και με αποτέλεσμα την απώλεια πολυάριθμων ζωών, την ύπαρξη χιλιάδων προσφύγων, την καταστροφή αναρίθμητων υποδομών και υλικών αγαθών και την πλήρη παράλυση της κοινωνικής και οικονομικής ζωής της χώρας,

Β. διακατεχόμενο από σοβαρές ανησυχίες λόγω του κινδύνου που διατρέχει η ζωή αθώων αμάχων εξ αιτίας των στρατιωτικών επιχειρήσεων, κατά παράβαση των θεμελιωδών κανόνων του διεθνούς ανθρωπιστικού δικαίου,

Γ. εκφράζοντας τη λύπη του για το γεγονός ότι οι αντιμαχόμενες στρατιωτικές δυνάμεις καθώς και οι γειτονικές χώρες δεν επέτρεψαν την διοχέτευση της ανθρωπιστικής βοήθειας προς τους μετακινηθέντες πληθυσμούς που κινδυνεύουν,

Δ. ανησυχώντας λόγω της επιδείνωσης της ανθρωπιστικής κατάστασης που χαρακτηρίζεται από κίνδυνο μείωσης των αποθεμάτων τροφίμων, έλλειψη φαρμάκων και πόσιμου νερού, γεγονός το οποίο απειλεί να επιβαρύνει περαιτέρω την κατάσταση αυτή,

Ε. λαμβάνοντας υπόψη τις διάφορες πρωτοβουλίες διαμεσολάβησης που έχουν αρχίσει, ιδίως δε τη μεσολαβητική πρωτοβουλία Πορτογαλίας-Αγκόλας, που υποστηρίζεται από το Συμβούλιο, χάρη στην οποία κατέστη δυνατόν να καθίσουν τα αντιμαχόμενα μέρη στην τράπεζα των διαπραγματεύσεων,

ΣΤ. φοβούμενο ανάφλεξη στην περιοχή, της οποίας η σταθερότητα δύναται να απειληθεί από την παράταση της σύγκρουσης αυτής,

1. ζητεί από τα αντιμαχόμενα μέρη να θέσουν αμέσως τέρμα στις εχθροπραξίες, κηρύσσοντας και τηρώντας κατάπαυση του πυρός[semigr ]

2. ζητεί την αποκατάσταση της συνταγματικής τάξης, συμπεριλαμβανομένων των αιρετών θεσμικών οργάνων και του σεβασμού των ανθρωπίνων δικαιωμάτων[semigr ]

3. ζητεί επίμονα από τα αντιμαχόμενα μέρη και τις γειτονικές χώρες να μην εμποδίσουν την άφιξη της ανθρωπιστικής βοήθειας στον πληθυσμό και συνιστά σε όλα τα αντιμαχόμενα μέρη στην Γουϊνέα-Μπισσάου να σεβαστούν απόλυτα το διεθνές ανθρωπιστικό δίκαιο και να συνεργαστούν για το άνοιγμα ανθρωπιστικών διαδρόμων[semigr ]

4. ζητεί επίμονα από τις αρχές των παραμεθόριων χωρών να ανοίξουν, υπό συνθήκες ασφαλείας, σημεία διέλευσης για τις ανθρωπιστικές αποστολές, προκειμένου να καταστεί δυνατή η ομαλή ροή ανθρωπιστικής και ιατρικής βοήθειας προς τα διάφορα κέντρα συνάθροισης των προσφύγων[semigr ]

5. εκφράζει την ικανοποίησή του για τη συμφωνία που επετεύχθη στο Ντακάρ, στις 10 Ιουλίου 1998, μεταξύ των υπηρεσιών των Ηνωμένων Εθνών και της Κυβέρνησης της Σενεγάλης, που προβλέπει άνοιγμα ανθρωπιστικού διαδρόμου στη Σενεγάλη, στην περιοχή του Γκαμπού, στο ανατολικό τμήμα της χώρας, χάρη στον οποίο θα καταστεί δυνατό να αρχίσει η διοχέτευση της ανθρωπιστικής βοήθειας προς τους εκτοπισμένους και τους πρόσφυγες[semigr ]

6. καλεί τις αρχές των γειτονικών χωρών να δημιουργήσουν τις αναγκαίες προϋποθέσεις για την αντιμετώπιση της ξαφνικής εισροής προσφύγων από την Γουϊνέα-Μπισσάου, εν ανάγκη με τεχνική και χρηματοδοτική συνδρομή της Ευρωπαϊκής Ένωσης[semigr ]

7. λυπάται που, παρά τις διάφορες μεσολαβητικές προσπάθειες, οι εμπόλεμοι δεν κατέληξαν σε συμφωνία κατάπαυσης του πυρός[semigr ] καλεί το Συμβούλιο της Ένωσης, σε συνεργασία με τον ΟΑΕ και τα Ηνωμένα Έθνη, να προωθήσουν κάθε νέα πρωτοβουλία μεσολάβησης που είναι δυνατόν να τύχει συναίνεσης από τα δύο μέρη και να οδηγήσει σε ειρηνική λύση της διένεξης[semigr ]

8. ζητεί από το Συμβούλιο Ασφαλείας των Ηνωμένων Εθνών και από τον ΟΑΕ να χρησιμοποιήσουν τον μηχανισμό επίλυσης των συγκρούσεων, προκειμένου να τεθεί τέρμα στις εχθροπραξίες[semigr ]

9. απευθύνει έκκληση προς όλες τις ξένες στρατιωτικές δυνάμεις να μην παρέμβουν και να αποσυρθούν, εκτός βέβαια από ενδεχόμενες δυνάμεις διαμεσολάβησης ή παρεμβολής, που θα είναι αποδεκτές από τα αντιμαχόμενα μέρη[semigr ]

10. επιβεβαιώνει ότι είναι ανάγκη να αναζητηθεί πολιτική λύση που να διασφαλίζει την ειρήνη, τον σεβασμό προς την ανεξαρτησία και την εδαφική ακεραιότητα της Γουϊνέας-Μπισσάου, μέσω της ανάπτυξης των διαπραγματεύσεων[semigr ]

11. προτείνει να επισκεφθεί επειγόντως την Γουϊνέα-Μπισσάου αντιπροσωπεία της Συνέλευσης Ίσης Εκπροσώπησης ΑΚΕ/ΕΟΚ, προκειμένου να ενημερωθεί επί τόπου για την υφισταμένη κατάσταση, να συμβάλει στην επίλυση της κρίσης και να ευαισθητοποιήσει τα αντιμαχόμενα μέρη ως προς την επείγουσα ανάγκη ανθρωπιστικής βοήθειας για τον πληθυσμό[semigr ]

12. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, τους Γενικούς Γραμματείς του ΟΗΕ και του ΟΑΕ, τη Λαϊκή Εθνοσυνέλευση της Γουϊνέας-Μπισσάου, καθώς και στις κυβερνήσεις της Σενεγάλης και της Γουϊνέας-Κονάκρι.